

**ระเบียบโรงเรียนอนุบาลแห่งมหาวิทยาลัยธรรมศาสตร์**

**ในพระอุปถัมภ์ของ**

**สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์**

**ว่าด้วยกองทุนเพื่อสวัสดิการ และการกู้ยืมของผู้ปฏิบัติงานของโรงเรียน**

**(ฉบับปรับปรุง)** **พ.ศ. ๒๕๖๔**

เพื่อให้ ระเบียบโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ว่าด้วยกองทุนเพื่อสวัสดิการ และการกู้ยืมของผู้ปฏิบัติงานของโรงเรียน พ.ศ. ๒๕๕๕ มีความเหมาะสม และความคล่องตัวในการปฏิบัติงานในปัจจุบัน

อาศัยอำนาจตามมาตรา ๓๑ (๑) แห่งพระราชบัญญัติโรงเรียนเอกชน พ.ศ. ๒๕๕๐ โดยมติของ คณะกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ในคราวประชุม ครั้งที่ ๒/๒๕๖๔ เมื่อวันที่ ๑๑ มิถุนายน๒๕๖๔ จึงให้ยกเลิกระเบียบโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ว่าด้วยกองทุนเพื่อสวัสดิการ และการกู้ยืมของผู้ปฏิบัติงานของโรงเรียน พ.ศ. ๒๕๕๕ และใช้ระเบียบดังต่อไปนี้แทน

ข้อ ๑ ระเบียบนี้เรียกว่า “ระเบียบโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ว่าด้วยกองทุนเพื่อสวัสดิการ และการกู้ยืมของผู้ปฏิบัติงานของโรงเรียน (ฉบับปรับปรุง) พ.ศ. ๒๕๖๔

ข้อ ๒ ระเบียบนี้ให้ใช้ ตั้งแต่วันที่ประกาศเป็นต้นไป

ข้อ ๓ ในระเบียบนี้

“โรงเรียน” หมายถึงโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์

“กรรมการ” หมายถึงกรรมการกองทุนเพื่อสวัสดิการ และการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์

“ผู้ปฏิบัติงานของโรงเรียน” หมายถึง บุคลากรที่ปฏิบัติงานให้กับโรงเรียน ผู้ดำรงตำแหน่งทั้งในระดับบริหาร และระดับปฏิบัติการในสังกัดของโรงเรียน ทุกตำแหน่ง ที่ผ่านการทดลองปฏิบัติหน้าที่แล้ว

“เงินสวัสดิการ” หมายถึง เงินสวัสดิการที่จัดสรรให้กับผู้ปฏิบัติงานของโรงเรียน ที่ประสบอุบัติภัย

“เงินกู้ยืมฉุกเฉิน” หมายถึง เงินที่ผู้ปฏิบัติงานของโรงเรียนผู้ขอกู้ยืมมีความจำเป็นต้องใช้อย่างเร่งด่วน ในด้านสุขภาพ การศึกษา ที่พักอาศัย และเหตุอื่นที่คณะกรรมการพิจารณาเห็นสมควร

หน้า ๒

“เงินกู้ยืม เพื่อค่ารักษาพยาบาล” หมายถึง เงินที่ผู้ปฏิบัติงานของโรงเรียนผู้ขอกู้ยืมมีความจำเป็นต้องกู้ยืม เพื่อชดเชยเงินค่ารักษาพยาบาลที่เกิดจากการเจ็บป่วย หรืออุบัติเหตุที่สำรองจ่ายไปก่อน โดยมีหน่วยงาน ที่รับผิดชอบจ่ายคืนให้

ข้อ ๔ ให้จัดตั้งกองทุนขึ้นกองทุนหนึ่งเรียกว่า “กองทุนเพื่อสวัสดิการและการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์” มีวัตถุประสงค์ ดังต่อไปนี้

(๑) เพื่อจัดสรรเป็นเงินสวัสดิการแก่ผู้ปฏิบัติงานของโรงเรียนที่ประสบอุบัติภัย

 (๒) เพื่อจัดสรรเป็นเงินกู้ยืมฉุกเฉินแก่ผู้ปฏิบัติงานของโรงเรียน

(๓) เพื่อจัดสรรเป็นเงินกู้ยืมสำหรับค่ารักษาพยาบาลแก่ผู้ปฏิบัติงานของโรงเรียน

(๔) เพื่อจัดสรรเงินสวัสดิการตามวัตถุประสงค์ของผู้บริจาค

ข้อ ๕ รายได้และทรัพย์สินของกองทุน

(๑) รายได้ที่จัดสรรจากงบประมาณรายได้ของโรงเรียน

(๒) เงินหรือทรัพย์สินที่มีผู้บริจาคให้

(๓) รายได้หรือผลประโยชน์จากการลงทุนหรือจากผลประโยชน์อื่น ๆ

(๔) รายได้จากการดำเนินการหรือกิจกรรมเพื่อสนับสนุนกองทุน

ข้อ ๖ รายจ่ายของกองทุน มีดังนี้

1. เงินสวัสดิการแก่ผู้ปฏิบัติงานของโรงเรียนกรณีประสบอุบัติภัย
2. เงินกู้ยืมฉุกเฉินแก่ผู้ปฏิบัติงานของโรงเรียน

(๓) เงินกู้ยืมสำหรับค่ารักษาพยาบาล

(๔) ค่าใช้จ่ายอื่นตามที่กรรมการพิจารณาเห็นสมควรและสอดคล้องกับวัตถุประสงค์กองทุน

(๕) ค่าใช้จ่ายตามวัตถุประสงค์ของผู้บริจาค

ข้อ ๗ กรรมการกองทุน

**ให้มีคณะกรรมการคณะหนึ่งเรียกว่า “คณะกรรมการบริหารกองทุนเพื่อสวัสดิการ และการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์” แต่งตั้งโดยประธานกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ประกอบด้วย ผู้อำนวยการโรงเรียนเป็นประธาน ผู้จัดการโรงเรียนเป็นกรรมการ ตัวแทนผู้ปฏิบัติงานของโรงเรียน ๑ คน เป็นกรรมการ และเจ้าหน้าที่การเงิน เป็นเลขานุการ**

**ให้คณะกรรมการมีวาระการดำรงตำแหน่ง คราวละ ๒ ปี เมื่อครบกำหนดตามวาระหากยังมิได้ มีการแต่งตั้งคณะกรรมการขึ้นใหม่ ให้คณะกรรมการที่พ้นจากตำแหน่งตามวาระนั้น รักษาการในตำแหน่งต่อไปจนกว่าคณะกรรมการที่แต่งตั้งขึ้นใหม่จะเข้ารับหน้าที่**

หน้า ๓

ในกรณีที่กรรมการตัวแทนผู้ปฏิบัติงานของโรงเรียน ลาออก หรือมีเหตุอื่นที่ทำให้ต้องพ้นวาระ ให้ผู้อำนวยการโรงเรียนดำเนินการคัดเลือกกรรมการแทน ภายใน ๑ เดือน โดยกรรมการที่ได้รับการคัดเลือก ดำรงตำแหน่งจนสิ้นสุดวาระ

ข้อ ๘ ให้คณะกรรมการมีอำนาจหน้าที่ ดังนี้

 (๑) พิจารณาวงเงินที่จำเป็นสำหรับการดำเนินงานของกองทุน เสนอต่อคณะกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนากรมหลวงนราธิวาสราชนครินทร์

 (๒) กำหนดหลักเกณฑ์ และแนวปฏิบัติในการขอรับการช่วยเหลือของผู้ปฏิบัติงานของโรงเรียนจากกองทุน

 (๓) พิจารณาจัดสรรงบประมาณจากเงินกองทุนเพื่อเป็นสวัสดิการแก่ผู้ปฏิบัติงานของโรงเรียน กรณีประสบอุบัติภัย ในกรณีที่วงเงินที่ขอเกินกว่าที่กำหนดในระเบียบนี้

 (๔) พิจารณาจัดสรรงบประมาณจากเงินกองทุนเพื่อเป็นเงินกู้ยืมฉุกเฉิน ในกรณีที่วงเงินที่ขอเกินกว่าที่กำหนดในระเบียบนี้

(๕) กำกับการติดตามการคืนเงินของผู้กู้ยืม

(๖) รายงานผลการดำเนินงานแก่คณะกรรมการบริหารโรงเรียนทุกสิ้นปีงบประมาณ

ข้อ ๙ วงเงินสวัสดิการในกรณีประสบอุบัติภัย ครั้งละไม่เกิน ๕,๐๐๐ บาท โดยผู้ปฏิบัติงานของโรงเรียน ผู้มีสิทธิขอรับเงินสวัสดิการนี้ต้องมีผลการปฏิบัติงานอยู่ระดับดีในรอบสุดท้ายที่ประเมิน

**ข้อ ๑๐ วงเงินกู้ยืมฉุกเฉิน**

 **(๑) เงินกู้ยืมฉุกเฉินเพื่อสุขภาพ ไม่เกิน ๑๐,๐๐๐ บาท**

**(๒) เงินกู้ยืมฉุกเฉินเพื่อการศึกษา ไม่เกิน ๓๐,๐๐๐ บาท**

**(๓) เงินกู้ยืมฉุกเฉินเพื่อที่พักอาศัย ไม่เกิน ๑๐,๐๐๐ บาท**

**(๔) เงินกู้ยืมฉุกเฉินจากเหตุอื่น ไม่เกิน ๑๐,๐๐๐ บาท**

ข้อ ๑๑ เงินกู้ยืมสำหรับค่ารักษาพยาบาล วงเงินไม่เกินค่ารักษาพยาบาลที่เกิดจากการเจ็บป่วยหรืออุบัติเหตุที่เบิกจ่ายได้จริงตามใบเสร็จรับเงิน

ข้อ ๑๒ คุณสมบัติของผู้ปฏิบัติงานของโรงเรียนผู้มีสิทธิขอกู้ยืมเงิน

(๑) ผลการปฏิบัติงานอยู่ระดับดี ในรอบสุดท้ายที่ประเมิน

(๒) ไม่มีหนี้ค้างชำระกับกองทุนอยู่เดิม.

หน้า ๔

 ข้อ ๑๓ การอนุมัติเงินกู้ยืม

(๑) ในกรณีการกู้ยืมอยู่ในวงเงินตามที่กำหนด ใน ข้อ ๑๐ ให้ผู้อำนวยการโรงเรียนพิจารณาอนุมัติ

(๒) ในกรณีการกู้ยืมเงินเกินจำนวนที่กำหนดใน ข้อ ๑๐ และ/หรือมีหนี้ค้างชำระกับกองทุนอยู่เดิม ให้ผู้อำนวยการโรงเรียนเป็นผู้อนุมัติ ด้วยความเห็นชอบของคณะกรรมการ

ทั้งนี้ผู้กู้ยืม ตามข้อ ๑๐ และ ๑๑ ต้องทำสัญญากับโรงเรียน

ข้อ ๑๔ การชดใช้เงินกู้ยืม

 (๑) การชดใช้เงินกู้ยืมฉุกเฉิน

การจ่ายคืนเงินกู้ยืมฉุกเฉิน หากผู้ปฏิบัติงานของโรงเรียนชำระคืนได้ ภายในระยะเวลา ๓ เดือน นับจากวันที่กู้ยืม ไม่ต้องชำระดอกเบี้ย หากผู้ปฏิบัติงานของโรงเรียนชำระคืนในระยะเวลา เกินกว่า ๓ เดือน นับจากวันที่กู้ยืมจะต้องชำระดอกเบี้ย ร้อยละ ๑ ต่อปี ทั้งนี้การจ่ายคืนเงินกู้ยืม จะต้องชำระให้หมดภายใน ๑ ปี นับจากวันที่กู้ยืม

 ในกรณีการจ่ายคืนเงินกู้ยืมให้จ่ายคืนเป็นงวด ต้องจ่ายคืนในระยะเวลา ไม่เกิน ๑ ปี นับจากวันกู้ยืม โดยผู้กู้ยืมต้องยินยอมให้หักจากเงินเดือน/ค่าจ้างที่ได้รับจากโรงเรียน หรือผู้ยืมอาจจ่ายจากเงินส่วนอื่นได้ตามจำนวนที่กำหนด โดยให้ผู้กู้ยืมทำสัญญากับโรงเรียน

(๒) การชดใช้เงินกู้ยืมสำหรับค่ารักษาพยาบาล

การจ่ายคืนเงินกู้ยืมสำหรับค่ารักษาพยาบาล ผู้กู้ยืมต้องจ่ายคืนเงินกู้ยืมทั้งหมดในคราวเดียว ภายใน ๕ วันทำการ นับจากวันที่ได้รับเงินคืนจากหน่วยงาน

ข้อ ๑๕ ให้ผู้อำนวยการโรงเรียนเป็นผู้รักษาการให้เป็นไปตามระเบียบนี้

 ประกาศ ณ วันที่ มิถุนายน ๒๕๖๔

 (ศาสตราจารย์ ดร. สุรพล นิติไกรพจน์)

 ประธานกรรมการบริหารโรงเรียน